Ferrari Monza SP
Ferrari Monza SP1 va SP2 modellari — Italiyaning Ferrari kompaniyasi tomonidan 2018—2019-yillarda taqdim etilgan, cheklangan miqdorda ishlab chiqarilgan sport avtomobillari. Avtomobillar „Icona“ seriyasi deb ataladigan yangi modellar liniyasining boshlanishi boʻlib, bu liniya klassik Ferrari modellaridan ilhomlangan holda ishlab chiqarilgan, modellarning barchasi cheklangan miqdorda savdoga chiqarilgan. Monza SP1 va SP2 modellari yangi avlodning birinchi avtomobillari boʻlib, ularning dizayni 750 Monza, 250 Testarossa va 166 MM modellaridan ilhomlangan holda yaratilgan. Ferrari Monza SP1 va SP2 modellarining mexanikasi Ferrari 812 Superfast modeli bilan bir asosda qurilgan. Ferrari Monza ikkita variantda ishlab chiqilgan boʻlib, bular SP1 va SP2 modellaridir. SP1 bir oʻrindiqli, SP2 esa ikki oʻrindiqli qilib ishlab chiqilgan yaʼni birinchi variant modeli bir kishilik kabinaga egaligi bilan ajralib tursa, ikkinchi modelda ikkita yonma-yon oʻrindiqlar joylashtirilgan. Shuningdek, mazkur model yuqoriga koʻtarilib ochiluvchi juft eshiklar bilan jihozlangan. Avvaliga ushbu modeldan 499 dona ishlab chiqarilishi kutilgan, narxi esa 1,58 million yevro atrofida boʻlishi maʼlum qilingan. 2019-yil yanvar oyida Ferrari Monza SP2 „Festival automobile international“ ning 34-chi sonida „2018-yilning eng chiroyli superkari“ deb eʼlon qilingan. 2020-yilda Ferrari Styling Center Monza SP1 modeli uchun „Compasso d’Oro“ sanoat dizayni mukofotiga sazovor boʻldi. Mukofot Flavio Manzo va Jane Reeve tomonidan qabul qilib olingan.